b'\n_START_ARTICLE_\nIt\xc3\xa4vallan kansanpuolue\n_START_SECTION_\nHistoria\n_START_PARAGRAPH_\nIt\xc3\xa4vallan kansanpuolue (\xc3\x96VP) perustettiin Wieniss\xc3\xa4 17. huhtikuuta 1945 seuraamaan edelt\xc3\xa4j\xc3\xa4\xc3\xa4ns\xc3\xa4, vuonna 1893 perustettua Kristillissosiaalista puoluetta (saks. Christlichsoziale Partei). \xc3\x96VP:st\xc3\xa4 muotoutui konservatiivinen, demokraattinen ja kristillisiin arvoihin pohjautunut puolue, joka ei kuitenkaan edelt\xc3\xa4j\xc3\xa4ns\xc3\xa4 tapaan ollut sitoutunut katoliseen kirkkoon._NEWLINE_Sodan j\xc3\xa4lkeisess\xc3\xa4 It\xc3\xa4vallassa \xc3\x96VP oli maan johtava puolue ja se hallitsi maata yhdess\xc3\xa4 sosiaalidemokraattien SP\xc3\x96:n kanssa ns. suuren koalition hallituksissa. Vuosina 1966\xe2\x80\x931970 \xc3\x96VP muodosti yksin hallituksen, mink\xc3\xa4 j\xc3\xa4lkeen puolue h\xc3\xa4visi vaalit ja joutui oppositioon sosiaalidemokraattien johtaessa maata. \xc3\x96VP:n aika oppositiossa kesti aina vuoteen 1986, kun se muodosti j\xc3\xa4lleen suuren koalition yhdess\xc3\xa4 SP\xc3\x96:n kanssa._NEWLINE_Vuosina 1999\xe2\x80\x932006 \xc3\x96VP hallitsi ensin yhdess\xc3\xa4 It\xc3\xa4vallan vapauspuolueen (FP\xc3\x96) ja my\xc3\xb6hemmin hetken aikaa FP\xc3\x96:st\xc3\xa4 irtautuneen It\xc3\xa4vallan tulevaisuuden liiton (BZ\xc3\x96) kanssa. It\xc3\xa4vallan parlamentissa \xc3\x96VP:ll\xc3\xa4 oli vuoden 2006 vaalien j\xc3\xa4lkeen 66 paikkaa. Alkuvuodesta 2007 se muodosti yhteishallituksen suurimman puolueen sosiaalidemokraattien kanssa. Yhteishallitus kuitenkin hajosi pian kes\xc3\xa4ll\xc3\xa4 2008, ja p\xc3\xa4\xc3\xa4tettiin j\xc3\xa4rjest\xc3\xa4\xc3\xa4 uudet vaalit syyskuussa 2008. Syyskuun vaaleissa \xc3\x96VP:n kannatus romahti 26 prosenttiin, ja puolueen paikkam\xc3\xa4\xc3\xa4r\xc3\xa4 putosi 66:sta 51:een. Suuren tappion vuoksi puolueen puheenjohtaja Wilhelm Molterer erosi ja tilalle nousi maa- ja mets\xc3\xa4talousministerin\xc3\xa4 toiminut Josef Pr\xc3\xb6ll._NEWLINE_Sebastian Kurz valittiin \xc3\x96VP:n johtoon hein\xc3\xa4kuussa 2017. Kurz oli toiminut ulkoministerin\xc3\xa4 vuodesta 2013 vet\xc3\xa4en erityisesti vuoden 2015 pakolaiskriisin aikana tiukkaa maahanmuuttopoliittista linjaa, mik\xc3\xa4 oli kasvattanut h\xc3\xa4nen suosiotaan. \xc3\x96VP:n johtajana Kurz ajoi l\xc3\xa4pi muutokset, joilla h\xc3\xa4n sai puoluejohtajana enemm\xc3\xa4n valtaa muun muassa virkanimityksiin ja poliittisiin linjavetoihin. Puolue k\xc3\xa4\xc3\xa4ntyi Kurzin johdolla oikeistolaisemmaksi ja otti itselleen aiemmin FP\xc3\x96:n esill\xc3\xa4 pit\xc3\xa4mi\xc3\xa4 teemoja. H\xc3\xa4n my\xc3\xb6s nimesi \xc3\x96VP:n \xe2\x80\x9duudeksi kansanpuolueeksi\xe2\x80\x9d (saks. Die neue Volkspartei) ja vaihtoi puolueen tunnusv\xc3\xa4rin mustasta turkoosiksi._NEWLINE_\xc3\x96VP voitti Kurzin johdolla It\xc3\xa4vallan parlamenttivaalit lokakuussa 2017 nationalistisella ja maahanmuuttovastaisella ohjelmalla, mink\xc3\xa4 j\xc3\xa4lkeen se muodosti It\xc3\xa4vallan vapauspuolueen kanssa koalitiohallituksen. \xc3\x96VP:n Kurz nousi liittokansleriksi, ja h\xc3\xa4nest\xc3\xa4 tuli 31-vuotiaana EU-maiden nuorin p\xc3\xa4\xc3\xa4ministeri. Hallitus kaatui kes\xc3\xa4ll\xc3\xa4 2019, kun FP\xc3\x96:n johtajasta Heinz-Christian Strachesta julkaistiin video, miss\xc3\xa4 h\xc3\xa4n n\xc3\xa4ytti olevan valmis korruptioon. Skandaali johti ennenaikaisiin parlamenttivaaleihin syykuussa, miss\xc3\xa4 \xc3\x96VP saavutti viel\xc3\xa4 suuremman vaalivoiton saaden noin 37\xc2\xa0% \xc3\xa4\xc3\xa4nist\xc3\xa4 FP\xc3\x96:n ja SP\xc3\x96:n menett\xc3\xa4ess\xc3\xa4 kannatusta.'